**Vald, kus lastel on vabadus areneda ja kogukondadel jõud tegutseda**

*Mari-Ann Meigo Fonseca*

*Ettevõtja, Liivamäe küla eestseisuse liige, „Montessori Jõelähtme vallas“ eestvedaja*

Meie kodukoha väärtus ei seisne ainult majades või taristus, vaid selles, millist elu siinne keskkond ja inimesed üheskoos toetavad. Kui meil on turvalised liikumisteed, läbimõeldud avalik ruum ja arengut soodustav keskkond, tunneme end oma kodukohas hästi. Ka kõrghaljastus ja looduslikud puhkealad ei ole pelgalt ilu küsimus – need toetavad vaimset tervist, puhastavad õhku, vähendavad müra ning võimaldavad kogukondadel kokku tulla.

Liivamäe küla eestseisuse liikmena näen, et inimsõbralik elukeskkond tekib kogukondade kaasamisega – kui kohalikke kuulatakse ja neil on vabadus oma ideid ellu viia. On suurepärane, et Jõelähtme vald toetab mittetulundustegevusi nii tegevustoetuse kui ka projektide kaasfinantseeringu näol. Andes kogukondadele võimalust otsustada, tekib ka motivatsioon päriselt panustada. Just siis sünnib tunne, et meie tulevik on meie endi kujundada.

Sama põhimõte kehtib ka laste kasvatamisel ja hariduses. Kui laps saab turvalises, toetavas ja iseseisvust soosivas keskkonnas tegutseda, avaldub tema loomulik soov õppida ja areneda. Montessori pedagoogika põhineb arusaamal, et igal lapsel on oma sisemine arengupotentsiaal – täiskasvanu ülesanne on luua tingimused, kus see potentsiaal saaks avarduda. Lapsele antakse vabadus valida tegevusi ja vastutada oma õppeprotsessi eest, samas on keskkond korrastatud ja pidevale arengule suunav. Seeläbi õpib laps iseseisvust, empaatiat ja eneseregulatsiooni – oskusi, mis on edaspidises elus vähemalt sama olulised kui teadmised ise.

Paljudes Eesti valdades ja linnades on Montessori lasteaiarühmad ja kooliklassid juba olemas, näiteks Tallinnas, Tartus, Viimsis ja Keilas. See ei ole enam uus või katsetuslik lähenemine, vaid teaduspõhine ja praktiline alternatiiv, mis pakub peredele valikuvõimalust. Jõelähtmel on nüüd võimalus astuda samm edasi ja olla uuendusmeelne vald, luues oma esimese Montessori lasteaiarühma ja kooliklassi. See ei ole ainult uue õppimismetoodika pakkumine, vaid märk, et lähtume lastest ja nende arenguvajadustest. „Montessori Jõelähtme vallas“ kogukonna eestvedajana tean, et paljud pered ootavad sellist muutust Jõelähtme valda juba kaua.

Hea hariduse eeldus on ka see, et koolis ja lasteaias arendatakse lisaks teadmistele nii laste kui töötajate sotsiaal-emotsionaalseid oskusi ning toetatakse nende vaimset tervist. Sama oluline, kui tagada toetav keskkond, on aga ka hoolitseda õpetajate eest – lapsed õpivad kõige rohkem eeskujust ning parimad eeskujud sünnivad siis, kui õpetajatel on väärikas palk ja töötingimused, mis lubavad neil oma ametit südamega pidada.

Kui loome lastele kasvuruumi, loome seda ka endale. Kogemus kahe väikese lapse emana on näidanud, et lapsed huvituvad õppimisest kõige rohkem, kui neid usaldatakse ja neil lubatakse katsetada. Sama kehtib kogukondade puhul – kui vallal on julgust kuulata ja öelda rohkem „jah“ kui „ei“, sünnib uuendusmeelne, elujõuline ja motiveeritud kogukond.

Siis saab Jõelähtme olla paik, kus on hea koos kasvada – nii peredel, kogukondadel kui ka loodusel meie ümber.